[{"text_idx": "#000001", "text": "Koalizio abertzaleak uste du PSE-EE eta EAJk, Podemosen babesarekin, aurkezturiko inbertsio proposamena \"ez dela nahikoa\"."}, {"text_idx": "#000002", "text": "Atzoko osoko bilkuran onartu zuten, 2023rako, Pasaiak inoiz izan duen aurrekonturik handiena. Udal gobernuaren proiektuak (PSE-EE eta EAJ) Podemosen babesa izan du, talde morearen zenbait emendakin bere egin dituenez gero. EH Bildu izan da aurkako bozka eman duen talde bakarra, indar nagusiaren proposamenik ez duelarik barne hartu aurrekontuak."}, {"text_idx": "#000003", "text": "Aurkezturiko aurrekontu proiektuaren proposamena 25.758.190 eurokoa izan da, aurtengoa baino %16 handiagoa, eta alkateak nabarmendu duenez, \u201cPasaiaren historiako handiena\u201d. Izaskun Gomezek zantzu nagusien berri eman du: \u201cErrekurtso gehiago bideratuko ditugu oinarrizko gizarte zerbitzu eta laguntza sozialetara; aurrekontu osoaren %64\u201d. Hots, 3 eurotik 2 bideratuko dira gizarte zerbitzu eta laguntza horietara."}, {"text_idx": "#000005", "text": "Udaleko diru-kutxa osoko ekarpen handiena aldundiarena da: aurreikuspena da 13 milioi euro helduko direla organo horretatik Pasaiara. Bukatzeko, udalburuak ez du aipatu gabe utzi nahi izan \u201cproiektu handia\u201d: Andonaegiko berroneratze plana. Trintxerpeko zonaldea eraberritzeko 8 milioi bideratuko dira orotara: 2 milioi inguru 2023an, eta gainontzekoa 2024ean."}, {"text_idx": "#000006", "text": "Pasaitarren eleduna esker onez zuzendu zaie Ahal Dugu-Podemos udal taldeko bi ordezkariei, euren abstentzioaren bidez aurrekontu proposamenari erakutsiriko babesagatik. Bide beretik hasi du mintzaldia Loreto Osak jeltzaleen izenean: \u201cMila esker Podemosi negoziatzeko jarrera onagatik eta herritarren interesak eurenen gain jarri izanagatik\u201d."}, {"text_idx": "#000007", "text": "EAJ-ko bozeramaileak \u201cizaera sozial nabarmena\u201d duen aurrekontua prestatu dutela baieztatu du, herritarren arteko arrakalak murrizteko helburua duena, eta handinahikeriarik gabekoa: \u201cDenok ezagutzen ditugun mugekin, baina aurrekontu zintzoa da, zalapartarik gabekoa\u201d."}, {"text_idx": "#000009", "text": "Sozialisten izenean, Lore Suarez alkateordeak hori bera errepikatu du, esanez udal gobernuaren proposamenak lehenetsi dituela \u201czuhurtzia\u201d eta \u201cgastuaren eustea\u201d. Horren aurrean, EH Bildu berriro ere \u201ckikildu\u201d egin dela uste du Suarezek, aurreko aurrekontuekin bezala, kontra egin baitiote aurrekontuari. Arrazoia, haren arabera, \u201cbeldurra, paralisia eta heldutasun politikorik eza\u201d."}, {"text_idx": "#000010", "text": "Datorren hauteskundeetan ere moreen hautagai izango den Julen Rodriguezek esker oneko hitzak bueltatu zizkien atzo EAJ eta PSE-EEri. \u201cOposizio eraikitzailea\u201d egiteko helburuz erabaki dute abstentzioa ematea, eta asebete agertu dira, uste baitute, gobernuak bere egin dituen emendakinekin, aurrekontu proiektua hobea dela."}, {"text_idx": "#000011", "text": "Podemosek tokiko gobernuarekin akordioa itxi du, datorren ekitaldiko udal kontuetan herriko kultur, kirol, hezkuntza, adinekoen etxe eta jai batzordeek jasoko duten diru kopurua handitzea lortuz. Horrez gain, Rodriguezek aipatu du gobernuak beste bi konpromiso hartu dituela aldeen arteko negoziazioan: \u201cPasaian hurrengo Emakumeen Etxea sortzeko proiektuak bultzatzea eta datorren urtean aurrekontu parte-hartzaileak garatzea\u201d."}, {"text_idx": "#000014", "text": "EH Bildurentzat \u201cez da nahikoa\u201d\nGobernuarekin itxitako akordioagatik, atzoko plenoko gaien artean zegoen osoko zuzenketa bertan behera uztea erabaki zuen Ahal Dugu-Podemosek; EH Bilduk, ordea, osoko emendakina mantendu zuen. Erabakiari buruzko azalpenak eman zituen Iraitz Pazosek: \u201cGure helburuak anbizio handikoak ziren, krisi testuinguruan ahalegin handiagoa espero genuen\u201d."}, {"text_idx": "#000015", "text": "Emendakin partzialak sartzeko saiakera ere egin zuten bilkideek (irakurri proposamenak albiste honetan), eta udal gobernua horietako zenbait onartzeko prest agertu bazen ere, oposizioko indar nagusiak argi utzi zuen adostasun horiek ez zirela aski, ez zutelako aurrekontuaren \u201cbarne ikuskera\u201d aldatzen, eta bazter uzten zituztelako EH Bilduk funtsezkotzat jotako zenbait proposamen, besteak beste, gazte emantzipazioan laguntzeko 60.000 euro."}, {"text_idx": "#000016", "text": "Larritzat jo du Pazosek gobernuak aldebakarrez diseinatu izana proposamena: \u201cEz ditu herritarrak ez elkarteak kontuan hartu, aurrekontua bakarrik egin du\u201d. Horrez gain, eledunak gaitzetsi zuen azken aurrekontuan, datorrenean ez bezala, EH Bilduren emendakin batzuk bere egin zituela udalak, eta gaur-gaurkoz horien %55 ez dela gauzatu. \u201cEskatu genituen azalpenak, eta ez ditugu jaso\u201d."}, {"text_idx": "#000017", "text": "Harpidetu zaitez gure buletin irekira!\nAstekarko eduki nagusiak, asteko albiste ikusienak, martxan ditugun zozketa eta egitasmoak, asteburuko egitarauen agenda eta askoz gehiago!"}, {"text_idx": "#000024", "text": "Saioa hasten baduzu, HITZAkide izatearen abantailak baliatu ahal izango dituzu."}]